รมว.ท่องเที่ยวฯ เผย เตรียมประชุมร่วมกับทุกภาคส่วนที่เกี่ยวข้องสัปดาห์หน้า จัดทำแผนฟื้นฟูผ่านการซ่อม สร้างแหล่งท่องเที่ยว
รมว.ท่องเที่ยวฯ เผย เตรียมประชุมร่วมกับทุกภาคส่วนที่เกี่ยวข้องสัปดาห์หน้า จัดทำแผนฟื้นฟูผ่านการซ่อม สร้างแหล่งท่องเที่ยว นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา เปิดเผยว่า ขณะนี้กระทรวงฯ และการท่องเที่ยวแห่งประเทศไทย (ททท.) ได้หารือกันเบื้องต้น ในการของบประมาณเพิ่มเติมจาก พ.ร.ก.เงินกู้ 4 แสนล้านบาทประมาณ 1-2 หมื่นล้านบาท เพื่อฟื้นฟูภาคการท่องเที่ยว ผ่านการซ่อมและสร้างแหล่งท่องเที่ยว รวมถึงสิ่งก่อสร้างที่เกี่ยวข้อง อาทิ สะพาน ถนน และห้องน้ำ ซึ่งขณะนี้อยู่ระหว่างรวบรวมรายละเอียด โดยการสร้างใหม่จะเป็นการสร้างสถานที่ท่องเที่ยวใหม่ๆ ขึ้นมา ซึ่งจะมุ่งเน้นไปที่การท่องเที่ยวเชิงชุมชน เพื่อให้มีการกระจายรายได้สู่ชุมชนมากขึ้น โดยสัปดาห์หน้าจะมีการประชุมร่วมกับ ททท. ภาคเอกชน และสภาพัฒนาการเศรษฐกิจและสังคมแห่งชาติ (สศช.) ในฐานะประธานบอร์ดททท. เพื่อหารือถึงแนวนโยบายในการทำงานร่วมกัน เบื้องต้นจะนำรายละเอียดเข้าหารือกับนายกรัฐมนตรี ในช่วงปลายเดือนนี้ หลังจากนั้นจะนำเสนอเข้าคณะรัฐมนตรี (ครม.) เพื่อพิจารณาอีกครั้ง นอกจากนี้ จะมีการหารือกับนายกรัฐมนตรี ในการนำวันหยุดช่วงเทศกาลสงกรานต์เข้าไปสมทบในวันและช่วงเวลาใด เพื่อกระตุ้นให้เกิดการเดินทางท่องเที่ยวในประเทศเพิ่มขึ้น โดยเชื่อว่าไทยจะสามารถผ่านวิกฤตโควิด-19 ได้ภายในระยะเวลาอันใกล้ๆ นี้รมว.ท่องเที่ยว กล่าวเพิ่มเติมว่า ประเมินว่าภายในไตรมาส 4 นี้ จะมีชาวต่างชาติเริ่มกลับเข้ามาเที่ยวในประเทศไทยทั้งนี้จะต้องหามาตรการและมาตรฐานในการคัดกรองใหม่ เพื่อรองรับนักท่องเที่ยวต่างชาติ เนื่องจากเชื่อว่าคงไม่สามารถรองรับการเดินทางเข้ามาได้แบบเสรีเหมือนที่ผ่านมา ขณะเดียวกันจะใช้วิกฤตโควิด-19 ในการปรับสัดส่วนของรายได้ของการท่องเที่ยวใหม่ โดยจะเพิ่มสัดส่วนไทยเที่ยวไทยเป็นร้อยละ 40 และต่างชาติ 60 ก่อนจะปรับเป็นสัดส่วน 50 ต่อ 50 ในอนาคต